90. schôdza NR SR - 1.deň - B. popoludní
Dátum: 2023-05-02
Poslanec: Zemanová, Anna (SaS)
Druh vystúpenia: Vystúpenie v rozprave

67. Ďakujem pekne za slovo. Som členkou výboru pre obranu a bezpečnosť a hore-dole si čítam tú jednu vetu, ktorú pán poslanec Saloň dal ako odôvodnenie na odvolanie pána predsedu Krúpu z čela výboru. Neprofesionálne vedie výbor. Pán Krúpa je čistý profesionál v danej problematike a myslím si, že to preukázal nespočetne veľakrát. Riešil podnety, ktoré prišli či zo strany opozície, či zo strany koalície, a keď išlo o vecný problém, nemal problém zvolať výbor, zvolať, zorganizovať poslanecký prieskum tak, aby sme sa dozvedeli všetky relevantné informácie, či na verejnom alebo neverejnom prerokovaní. Tie problémy, ktoré nastali medzi tu pánom poslancom Saloňom a možno pánom Krúpom, nastali, keď sa začali výbory prenášať verejne, tak pán poslanec Saloň mal za potreby robiť veľké ramená, pretože ako predseda výboru, kontrolného výboru na činnosť SIS, všetky výbory sú utajené, tak tam takýto priestor nemá. Naozaj je to len osobná záležitosť možno medzi dvoma povahami, ale rozhodne to nemá nič spojené s neprofesionalitou vedenia výboru alebo neprofesionalitou predsedu výboru. Ďalšia časť toho odôvodnenia je napísané, že pán predseda zneužíva výbor pre svoj osobný prospech. Toto je obvinenie, vážne obvinenie. Toto je pomaly trestný čin, ktorý si tu dovolíte vy prezentovať, že niekto zneužíva pozíciu poslanca, pozíciu člena výboru pre svoj osobný prospech. Toto keď niekto napíše do odôvodnenia, tak by ste sa mali aspoň uráčiť a povedať ako. To, že niekto prezentuje svoj politický názor, nie je osobný prospech, ale, tak ako ste to napísali, je to vážne obvinenie, ktoré by ste mali preukázať a mali by ste takéto slová radšej zobrať späť, lebo nie je to tak. Pán predseda výboru v ťažkej dobe, v ťažkej dobe, ktorá mala dopad na obidva rezorty, ktoré sú v našej gescii, aj na štátne hmotné rezervy, ktoré sú v našej gescii, všetky tieto tri oblasti sú oblasťami, ktoré výrazným spôsobom boli zaangažované nadmieru, nadmieru pri covide, pri riešení migrácie Ukrajincov utekajúcich pred vojnou a, samozrejme, samotná, samotný vojnový konflikt na Ukrajine, kde sa bolo nevyhnutné množstvo rokovaní, rokovaní výboru mať, aby sme mohli, aby vláda mohla v týchto veciach konať. Na rozdiel od iných výborov tento výbor je prakticky vždy uznášaniaschopný. Aj to svedčí o istej kvalite vedenia výboru, keď tak nebolo, tak to bolo z cielených nejakých politických dôvodov jednej alebo druhej strany, ale naozaj oproti iným výborom, ktoré v Národnej rade sú, tak tento výbor je plne funkčný, profesionálne vedený a v žiadnom prípade predseda výboru nezneužíva pozíciu predsedu pre svoj osobný prospech. A chcela by som poprosiť aj našich bývalých koaličných partnerov, aby neskočili na hru SMER-u a nehlasovali za odvolanie pána predsedu. Nečudovala by som sa, keby kolegovia z OĽANO v čase, kedy došlo k politickým zmenám, takýto návrh dali, ale neurobili to. A si myslím, že jeden z dôvodov bolo aj to, že tí poslanci, ktorí sú členmi výboru, vidia profesionálnu prácu predsedu výboru, vidia, že priestor má každý jeden člen výboru bez ohľadu na to, z ktorej strany je, že tu naozaj z jeho strany nemôže ani nedochádza k žiadnemu politikárčeniu. To, že sem-tam narazia dvaja kohúti, to je už ľudská vlastnosť, ale nie je dôvod na to, aby bol odvolaný z pozície predsedu výboru. Ďakujem pekne.